CELEX: 
Language: lv
Date: 2021-07-08 00:00:00
Title: KOMISIJAS ĪSTENOŠANAS REGULA (ES) …/.. ar ko nosaka detalizētu informāciju par statistikas datiem, kurus dalībvalstis iesniedz attiecībā uz to produktu kontrolēm, kurus ieved Savienības tirgū, attiecībā uz produktu drošumu un atbilstību

KOMISIJAS ĪSTENOŠANAS REGULA (ES) …/..
            
            
               (8.7.2021),
            
            
               ar ko nosaka detalizētu informāciju par statistikas datiem, kurus dalībvalstis iesniedz attiecībā uz to produktu kontrolēm, kurus ieved Savienības tirgū, attiecībā uz produktu drošumu un atbilstību
            
            
               (Dokuments attiecas uz EEZ)
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes Regulu (ES) 2019/1020 (2019. gada 20. jūnijs) par tirgus uzraudzību un produktu atbilstību un ar ko groza Direktīvu 2004/42/EK un Regulas (EK) Nr. 765/2008 un (ES) Nr. 305/2011
                  1
               , un jo īpaši tās 25. panta 9. punktu,
            
            
               tā kā:
            
            
               (1)Regulas (ES) 2019/1020 25. panta 6. punktā noteikts, ka dalībvalstīm jāiesniedz Komisijai detalizēti statistikas dati par kontrolēm, ko saskaņā ar minētās regulas 25. panta 1. punktu izraudzītās iestādes veikušas attiecībā uz produktiem, uz kuriem attiecas Savienības tiesību akti un kurus ieved Savienības tirgū. Jo īpaši Regulā (ES) 2019/1020 ir prasīts, lai statistikas datos tiktu iekļauts iejaukšanās gadījumu skaits nolūkā veikt šādu produktu kontroles attiecībā uz produktu drošumu un atbilstību.
            
            
               (2)Jānosaka detalizēta informācija par šādiem statistikas datiem. 
            
            
               (3)Ja saskaņā ar Regulas (ES) 2019/1020 25. panta 1. punktu izraudzīto iestāžu iejaukšanās rezultātā tirgus uzraudzības iestādes ir atteikušas produktu laist brīvā apgrozībā saskaņā ar minētās regulas 28. panta 1. un 2. punktu, statistikas dati par iejaukšanās gadījumu skaitu būtu jāpapildina ar detalizētāku informāciju par attiecīgo produktu, lai labāk izprastu jautājumus un tendences saistībā ar produkta drošumu un atbilstību. Iesniegtie statistikas dati var arī palīdzēt uzlabot riska pārvaldību.
            
            
               (4)Lai gan Komisijai iesniegtajiem statistikas datiem par iejaukšanos kontroles jomā būtu jāaptver visas to produktu kontroles, kurus ieved Savienības tirgū, tomēr tiem būtu jāattiecas tikai uz tām kontrolēm, kurās faktiski ir notikusi izraudzīto iestāžu iejaukšanās. Tāpēc statistikas datos nebūtu jāiekļauj dati par kontrolēm, ko veic tikai ar elektroniskās datu apstrādes metodēm. 
            
            
               (5)Šajā regulā paredzētie pasākumi ir saskaņā ar atzinumu, ko sniegusi ar Regulas (ES) 2019/1020 43. pantu izveidotā komiteja, 
            
            
               IR PIEŅĒMUSI ŠO REGULU.
            
            
                
            
            
               1. pants
            
            
               1.Statistikas datos, kas iesniedzami saskaņā ar Regulas (ES) 2019/1020 25. panta 6. punktu, iekļauj šādu informāciju par iejaukšanos tādu produktu kontroles jomā, uz kuriem attiecas Savienības tiesību akti, attiecībā uz produktu drošumu un atbilstību: 
            
            
               (a)kopējais iejaukšanās gadījumu skaits;
            
            
               (b)tādu iejaukšanās gadījumu kopējais skaits, kuru rezultātā apturēta laišana brīvā apgrozībā saskaņā ar Regulas (ES) 2019/1020 26. panta 1. punktu; 
            
         
         
            
               (c)informācija par katru iejaukšanos, kuras rezultātā vai nu attiecīgās iestādes ir noteikušas prasību attiecīgajiem uzņēmējiem veikt konkrētas darbības, vai tirgus uzraudzības iestāde ir noteikusi prasību produktu nelaist brīvā apgrozībā saskaņā ar Regulas (ES) 2019/1020 28. panta 1. un 2. punktu: 
            
            
               i)datums, kad muitas dienesti pieņēmuši muitas deklarāciju;
            
            
               ii)norāde par muitas deklarācijas veidu tādu muitas deklarāciju gadījumā, kurām ir samazināta datu kopa saskaņā ar Komisijas Deleģētās regulas (ES) 2015/2446
                  2
                143.a un 144. pantu; 
            
            
               iii)izcelsmes valsts (datu elements 16 08 000 000) vai, ja tāda nav pieejama, eksportētāja valsts (datu apakšelements 13 01 018 020);
            
            
               iv)harmonizētās sistēmas apakšpozīcijas kods (datu apakšelements 18 09 056 000);
            
            
               v)harmonizētās sistēmas apakšpozīcijas kods (datu apakšelements 18 09 057 000), ja pieejams;
            
            
               vi)papildu mērvienības (datu elements 18 02 000 000) vai, ja tādas nav pieejamas, neto svars (datu elements 18 01 000 000);
            
            
               vii)transporta veids pie robežas (datu elements 19 03 000 000);
            
            
               viii)attiecīgā produkta galvenā kategorija; 
            
            
               ix)galvenie Savienības tiesību akti, kurus tirgus uzraudzības iestādes atzinušas par pārkāptiem; 
            
            
               x)norādījums par to, vai produktu varētu laist brīvā apgrozībā, ja attiecīgie uzņēmēji veic attiecīgo iestāžu noteiktās konkrētas darbības. 
            
            
               2.Šā panta 1. punktā minētie dati ietver datus par visām kontrolēm, izņemot kontroles, ko veic tikai ar elektroniskās datu apstrādes metodēm.
            
            
               3.Šā panta 1. punkta nolūkā, ja muitas deklarācija attiecas uz produktiem, kas atbilst divām vai vairākām muitas deklarācijā iekļautajām pozīcijām, iejaukšanos attiecībā uz katru no pozīcijām uzskata par atsevišķu iejaukšanos. 
            
            
               4.Šā panta 1. punkta c) apakšpunkta iii)–vii) punkta nolūkā iesniedzamie dati ir informācija, kas pieejama muitas deklarācijā saskaņā ar attiecīgo datu elementu Deleģētās regulas (ES) 2015/2446 B pielikumā. Tomēr, ja dalībvalstis saskaņā ar Deleģētās regulas (ES) 2015/2446 2., 143.a un 144. pantu vai citiem minētajā regulā izklāstītajiem pārejas noteikumiem muitas deklarācijai piemēro atšķirīgas datu prasības, iesniedzamie dati ir līdzvērtīga informācija, kas pieejama muitas deklarācijā, uz kuru attiecas minētās datu prasības.
            
            
               2. pants
            
            
               Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
            
            
               To piemēro no 2021. gada 16. jūlija. 
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 8.7.2021
            
            
               
                     Komisijas vārdā —
               
            
         
         
            
               
                     priekšsēdētāja
                     Ursula VON DER LEYEN
               
            
         
         
            
                  
                     (1)
                  
                        OV L 169, 25.6.2019., 1. lpp. 
               
               
                  
                     (2)
                  
                        Komisijas Deleģētā regula (ES) 2015/2446 (2015. gada 28. jūlijs), ar ko papildina Eiropas Parlamenta un Padomes Regulu (ES) Nr. 952/2013 attiecībā uz sīki izstrādātiem noteikumiem, kuri attiecas uz dažiem Savienības Muitas kodeksa noteikumiem (OV L 343, 29.12.2015., 1. lpp.).